ચારેબાજુ હોહા વચ્ચે વોટ્સએપ અને ફેસબુક સહિતના સોશિયલ માધ્યમો પર નોટબંધીનાં મુદ્દે જબરી મજાકો ચાલેલી. કેટલાકે પાંચસોની નોટમાં નાસ્તો મૂક્યો તો કોઈએ એક હજારની નોટમાં ભૂંગળું વાળીને શીંગચણા ભર્યા. કોઈ ટીખળીએ વળી જૂની નોટોને સુખડનો હાર પહેરાવી શ્રદ્ધાંજલિ અર્પણ કરી. તો એક ફોટામાં બકરી આગળ પાંચસો, એક હજારની નોટોનો ઢગલો કરવામાં આવ્યો હતો. આ પહેલા સોશિયલ મીડિયાના ચોરે અમેરિકન પ્રમુખની ચૂંટણીની ચર્ચા થતી હતી ત્યાં અચાનક નોટબંધીની ચર્ચા શરુ થઈ ગઈ.